АйгIайри Ахъахвтьри рымш йазынархаз агвыргъьахъв уысква сентябрь а 30 атшын Согъвым апны йакIвшатI.
Апсны апны АйгIайри Ахъахвитри рысквш 26 дыртлапIатI: аквырджькви апсуакви йрызбжьаз айсра апны айгIайра гIатыргищтара сквш 26 ъацIуа йазынархаз ауысква ареспублика арайонкви акъалакви зымгIва рпны ашвахьа, сентябрь а 30 атшын, йакIвшатI.
РахIа магIын ду змаз агвыргъьахъв алалраква акъала хъада апны йакIвшатI. Агвыргъьахъв мшы ащымта акъраль аунашвачпагIвчви Апсны йрыцызкIуа агIвыма къральква йгIартыцIыз асасчви гIвчвахъабага синкI хIврапшдза рзыщтIарцIатI: ЦIахь Эшера кыт апны йгылу Апсны йапхъахуз а-Президент Ардзынба Владислав йсини Апсны ауагIа р-Абашта айсра йаладзыз рыхъазла Согъвым Артшхъвара апарк апны йдыргылыз амемориали.
Апсны АйгIайри Ахъахвитри рымш сквш 26, апсуа рхъвква акъраль аквырджьква йанырчвгIадырхвитх йгIашIарышвта, йдыртлапIитI. Ауи амш ареспублика Ахъахвитра йамштагьи йырпхьадзитI. Ансисквша сентябрь а 30 Апсны сасчва щардагIв гIайитI апсуа уагIа ари амш агвыргъьара рыцагIвыршара ахъазла. Ауат йхIайгву йгьи йхIыцызкIуа акъральква – Приднестровье, Щхъа Карабах, Сирия, Италия, ГIвадахь Осетия – йгIатыцIыз асасчва, Къарча-Черкес, Къабард-Балкъар, Москва, Санкт-Петербург, Трыквшта, Сирия, Иордания йауу хIабашталагIвчва ракIвпI.